joelniklaus/EU_Wikipedias huggingface dataset:
Ρωξάνη Φέσσα

Η Ρωξάνη Φέσσα (Βομβάη, 1923 - 23/07/2007) υπήρξε Ελληνίδα βιβλιοθηκονόμος.

Βιογραφία
Γεννήθηκε στην Βομβάη το 1923 και ήταν απόφοιτος του Αρσακείου. Στον Πόλεμο, κατά το 1940 έως το 1942 εργάστηκε ως εθελόντρια στον Ερυθρό Στρατό και στην Κατοχή έλαβε μέρος στην Εθνική Αντίσταση. Το 1943 - 1945 παρακολούθησε μαθήματα στην Σχολή Καλών Τεχνών. Από το 1947 ως το 1953 εργάστηκε στη Βιβλιοθήκη του USIS όπου παράλληλα, εκπαιδεύτηκε στη Βιβλιοθηκονομία από αμερικανούς βιβλιοθηκονόμους. Το 1953 - 1954 εργάστηκε στην Βιβλιοθήκη Ιατρικής του Πανεπιστημίου της Utah και το 1956 - 1960 ασχολήθηκε με την εικονογράφηση παιδικών Βιβλίων. Το 1960 - 1961 ανέλαβε την ταξινόμηση των βιβλίων της βιβλιοθήκης του Εθνικού Κέντρου Κοινωνικών Ερευνών (Ε.Κ.Κ.Ε.) και το 1962 οργάνωσε τη βιβλιοθήκη του Ιδρύματος Ευγενίδου με την Κάρη Λίτσα και τη Μαίρη Ασημακοπούλου.  

Για 25 χρόνια εργάστηκε στο Ίδρυμα Ευγενίδου και ασχολήθηκε με την ταξινόμηση και τη δημιουργία δίγλωσσου καταλόγου θεματικών αναγραφών ενώ στα τελευταία επτά χρόνια διετέλεσε και διευθύντρια του Ιδρύματος. Από το 1989 ως το 1999 διετέλεσε σύμβουλος στη Βιβλιοθήκη του Ιδρύματος Καραμανλή και από το 1996 διετέλεσε σύμβουλος στη Βιβλιοθήκη Επιστημών Υγείας του Πανεπιστημίου Αθηνών. Επιπρόσθετα έχει παρακολουθήσει συνέδρια όπως «το δίκτυο των βιβλιοθηκών στην Ελλάδα: πειραματικό μοντέλο» καθώς και ομιλίες. Έχει συμμετάσχει σε ομάδες εργασίας όπως «ομάδα εργασίας για τους πίνακες της Ταξινόμησης του Dewey σχετικούς με την ιστορία της Ελλάδας και της Κύπρου και την ενσωμάτωσή τους στις διεθνείς εκδόσεις» και παράλληλα, έχει εκδώσει βιβλία σχετικά με την Επιστήμη της Βιβλιοθηκονομίας όπως το «Συνοπτική δεκαδική ταξινόμηση Melvil Dewey και ευρετήριο σχετικών όρων, Εθνικό Κέντρο Τεκμηρίωσης, Εθνικό Ίδρυμα Ερευνών(2001).»

Η Ρωξάνη Φέσσα υπήρξε ιδρυτικό μέλος καθώς και πρόεδρος της Ένωσης Ελλήνων Βιβλιοθηκονόμων & Επιστημών Πληροφόρησης(Ε.Ε.Β.Ε.Π.), η οποία ένωση την τίμησε σε ειδική εκδήλωση μαζί με άλλους συναδέλφους στο Ινστιτούτο Γκαίτε στις 23 Νοεμβρίου το 2002, για το δημιουργικό της έργο και την σημαντική της παρουσία στην Βιβλιοθηκονομία στην Ελλάδα. Πέθανε στις 23/07/2007. Εργάστηκε με επιμονή και συνέπεια προκειμένου να αναδείξει την επιστημονική ταυτότητα του επαγγέλματος του βιβλιοθηκονόμου σε μια εποχή που λίγοι γνώριζαν την ύπαρξή του.

Παραπομπές

Πηγές

 Ένωση Ελλήνων Βιβλιοθηκονόμων & Επιστημόνων Πληροφόρησης: Για τη Ρωξάνη Φέσσα

Έλληνες Αντιστασιακοί
Κυριάκος Ντελόπουλος

Ο Κυριάκος Ντελόπουλος γεννήθηκε το 1933 στην Κέρκυρα και πέθανε το 2020 στην Αθήνα. Από το 1951 σπούδασε αγγλική φιλολογία καθώς και Βιβλιοθηκονομία σε μια ειδική τάξη του Κολλεγίου Αθηνών. Εκείνη τη σχολική χρονιά αξιοποίησε τη μεγάλη συλλογή ελληνικών και αγγλόφωνων βιβλίων της Βιβλιοθήκης του Κολλεγίου και διάβασε μεγάλες ποσότητες ελληνικής και αμερικανικής λογοτεχνίας. Την επόμενη χρονιά που αποφοίτησε, έγινε βιβλιοθηκονόμος στη βιβλιοθήκη του Κολλεγίου Αθηνών από το 1952 έως το 1985, όπου και ολοκλήρωσε την επαγγελματική του σταδιοδρομία ως διευθυντής της. Ίδρυσε την παιδική βιβλιοθήκη του Δημοτικού του σχολείου εφαρμόζοντας ιδέες του μαζί με τις πιο προοδευτικές ιδέες των χωρών που ακμάζουν και βιβλιοθηκονομικά.

Αφιέρωσε πολλά θεωρητικά και πρακτικά έργα για τη μελέτη της Βιβλιοθηκονομίας η οποία τον απασχόλησε ιδιαίτερα. Το ενδιαφέρον του επικεντρώθηκε επίσης, στη βιβλιογραφία όπου και ανέπτυξε τις προθέσεις του και έγινε συντάκτης πολλών βιβλιογραφιών και θεωρητικών έργων. Στα λογοτεχνικά βιβλία που έχει αναπτύξει δικές του τεχνικές γραφής, περνάει τις αντιλήψεις του στα γλωσσικά, κοινωνικά, παιδαγωγικά θέματα μέσα από ένα προσωπικό χιουμοριστικό στιλ που το διατρέχει μια ιδιότυπη κριτική διασκεδάζοντας και τους μικρούς και τους μεγάλους αναγνώστες του. Επιπλέον, μελέτησε τη παιδική λογοτεχνία του 19ου αιώνα σε σχέση με τη γενική λογοτεχνία.

Τα βιβλία του ανέρχονται ήδη στα πενήντα και περιλαμβάνουν ακόμη λογοτεχνικά, χιουμοριστικά, μελέτες και φιλολογικές έρευνες. Η Ακαδημία Αθηνών τον έχει βραβεύσει δυο φορές με τα φιλολογικά της βραβεία: το 1995 για το έργο του «Παιδικά και νεανικά βιβλία» του 19ου αιώνα και το 2006 για το έργο του «Νεοελληνικά φιλολογικά ψευδώνυμα» (3η έκδ.). Ο Κυριάκος Ντελόπουλος διακρίθηκε και σε άλλη δραστηριότητα, την φωτογραφία,  με ατομικές εκθέσεις αλλά και συμμετοχές σε διεθνείς. Από το 1961 συνεργάστηκε με ελληνικά και ξένα επιστημονικά και φιλολογικά περιοδικά σε θέματα της αρμοδιότητάς του. Από το 1975 συνεργάστηκε με την εφημερίδα "Η Καθημερινή" ως βιβλιοκριτικός και βιβλιογραφικός παρουσιαστής των νέων εκδόσεων. Επίσης, ήταν σύμβουλος εκδοτικών οίκων, βιβλιοπωλείων και βιβλιοθηκών, οργανωτής συνεδρίων και μέλος πολλών λογοτεχνικών και πολιτιστικών σωματείων. Από τις Εκδόσεις Καστανιώτη κυκλοφορούν έργα του όπως «Οδός Αρχαίων Ελλήνων, 1992», «Ο Άκης και οι άλλοι, 2007» κ.ά. Επιπρόσθετα, έχει δημοσιεύσει έργα που αφορούν την Επιστήμη της Βιβλιοθηκονομίας όπως:
Ελληνική βιβλιοθηκονομική βιβλιογραφία : ελληνικές και ξένες εκδόσεις και δημοσιεύματα (1974).
Ελληνικά Βιβλία 1975: συμβολή στην ελληνική βιβλιογραφία (1976).
Παιδικά και νεανικά βιβλία του 19ου αιώνα: σχολιασμένη και εικονογραφημένη βιβλιογραφική καταγραφή (1995).

Παραπομπές

Πηγές

 Από την βιβλιοθηκονομία στην επιστήμη της πληροφόρησης. Μελέτες προς τιμήν του Γ. Μ. Κακούρη. Επιμέλεια: Χρήστος Παπατσικουράκης, Ανέστης Σίτας.
 Εκδόσεις Καστανιώτη - Κυριάκος Ντελόπουλος
 Βιβλίονετ – Κυριάκος Ντελόπουλος

Ν
Γεώργιος Μιχαήλ Κακούρης

Ο Γεώργιος Μιχαήλ Κακούρης γεννήθηκε στο Κάιρο της Αιγύπτου και σπούδασε θετικές επιστήμες και παιδαγωγική σε τοπικό αμερικανικό πανεπιστήμιο εκεί. Συνέχισε τις σπουδές του και πήρε μεταπτυχιακό στη Σχολή Βιβλιοθηκονομίας σε Πανεπιστήμιο του Σικάγο και εργάστηκε για τρία χρόνια ως υπεύθυνος της βιβλιοθήκης του Τμήματος Κλασικών Σπουδών αλλά και ως βοηθός του διευθυντή της βιβλιοθήκης του Πανεπιστημίου του Σικάγο. Όταν επέστρεψε στην Ελλάδα εργάστηκε στο Κολλέγιο Αθηνών, υπήρξε καθηγητής αγγλικών και για χρόνια ήταν διευθυντής της βιβλιοθήκης του. Σχεδίασε και οργάνωσε τη νέα βιβλιοθήκη του κολλεγίου και επίσης, διετέλεσε διευθυντής Οικονομικών και Διοικητικών Υπηρεσιών του ιδρύματος. Υπήρξε ο πρώτος πρόεδρος από τα ιδρυτικά μέλη της Ένωσης Ελλήνων Βιβλιοθηκονόμων και εργάστηκε για να καθιερώσει και να προωθήσει τον κλάδο της βιβλιοθηκονομίας. Συνεργάστηκε με ξένες επιστημονικές ενώσεις και εκπαιδευτικά Iδρύματα από τον χώρο των βιβλιοθηκών και συνετέλεσε στην ανάπτυξη της επικοινωνίας μεταξύ εθνικών και διεθνών σχετικών οργανισμών.

Ως καθηγητής και διευθυντής της Σχολής Βιβλιοθηκονομίας της Χ.Ε.Ν. Αθηνών από το 1961 έως το 1976 που υπήρξε, εκπαίδευσε και στήριξε επαγγελματικά πολλούς Έλληνες Βιβλιοθηκονόμους. Συνέβαλε στην ίδρυση των προγραμμάτων σπουδών του Τμήματος Βιβλιοθηκονομίας του Κ.Α.Τ.Ε.Ε. Αθήνας αλλά και στο σχεδιασμό λειτουργίας του τμήματος αυτού. Επιπλέον, δίδαξε στο Τμήμα Βιβλιοθηκονομίας του Τ.Ε.Ι Θεσσαλονίκης από το 1983 έως το 1994 και υπήρξε σύμβουλος ανάπτυξης του συστήματος βιβλιοθηκών του Δήμου Θεσσαλονίκης, Ακαδημαϊκών και άλλων βιβλιοθηκών. Συνέβαλε πρωτοποριακά στην επιστημονική ανάπτυξη των βιβλιοθηκών και στην εκπαίδευση του προσωπικού τους, σύμφωνα με διεθνείς κανόνες και πρότυπα.

Εργογραφία 
Έχει δημοσιεύσει έργα σχετικά με την Επιστήμη της Βιβλιοθηκονομίας όπως:

 Athens College Library, Athens, Greece: history and purpose. Athens, 1963.
 Annual report of Athens College Library. Athens, 1965 - 1966.
 Καταλογογράφησις: σημειώσεις. Αθήναι: Σχολή Βιβλιοθηκονομίας ΧΕΝ Αθηνών, 1970.
 «Σχολικές βιβλιοθήκες», Δελτίο της Εταιρίας Σπουδών Νεοελληνικού Πολιτισμού και Γενικής Παιδείας, 2, σ. 191-193, 1978.
 Διεύθυνση βιβλιοθηκών. Θεσσαλονίκη: ΤΕΙ-Θ, 1988.
 «Οι σχολικές βιβλιοθήκες: για τους στόχους». ΒιβλιΑγάπη: για το παιδί και το βιβλίο. Αθήνα: Gutenberg, σ. 99-100, 1989.
 Είδη βιβλιοθηκών. Θεσσαλονίκη: ΤΕΙ-Θ, 1993 κ.ά.

Πηγές

 Από την βιβλιοθηκονομία στην επιστήμη της πληροφόρησης. Μελέτες προς τιμήν του Γ. Μ. Κακούρη. Επιμέλεια: Χρήστος Παπατσικουράκης, Ανέστης Σίτας.

Έλληνες βιβλιοθηκάριοι
Έλληνες εκπαιδευτικοί
Έλληνες συγγραφείς
Έλληνες της Αιγύπτου
Παρασκευή Γαρδέλη



Βιογραφία  
Η Παρασκευή Γαρδέλη γεννήθηκε στο Μεσολόγγι Αιτωλοακαρνανίας.
Σπούδασε ζωγραφική στην Ανωτάτη Σχολή Καλών Τεχνών στην Αθήνα µε δάσκαλο τον Δ. Μυταρά και Σκηνογραφία µε δάσκαλο τον Γ. Ζιάκα. Επίσης Ψυχολογία της Εκπαίδευσης και Διδακτική της Τέχνης. Αποφοίτησε µε άριστα. Από το 1994 έως το 2006 δίδαξε στο Εργαστήρι Τέχνης Χαλκίδας και από το 2004 είναι υπεύθυνη στα εικαστικά εργαστήρια για παιδιά του Δήμου Βόλου.

Συµµετείχε στο ερευνητικό πρόγραµµα της Α.Σ.Κ.Τ. µε υπεύθυνο τον Δ. Μυταρά για την βία στα Μέσα Μαζικής Ενηµέρωσης που οδήγησε στην έκδοση του βιβλίου "Το Μοντέλο της Βίας" (Εκδόσεις Καστανιώτη 1996)

Εκθέσεις

Ατομικές

1996 ΑΙΘΟΥΣΑ ΤΕΧΝΗΣ ΚΡΕΩΝΙΔΗΣ - Αθήνα
 
1998 ΖΗΝΑ ΑΘΑΝΑΣΙΑΔΟΥ ART GALLERY Θεσσαλονίκη 

2000 ΑΙΘΟΥΣΑ ΣΥΓΧΡΟΝΗΣ ΤΕΧΝΗΣ "ΑΜΥΜΩΝΗ" - Ιωάννινα 

2002 "ΑΓΚΑΘΙ" ΑΙΘΟΥΣΑ ΤΕΧΝΗΣ – Αθήνα

2003 ΔΗΜΟΤΙΚΗ ΠΙΝΑΚΟΘΗΚΗ ΧΑΝΙΩΝ

2004 ΑΙΘΟΥΣΑ ΤΕΧΝΗΣ ΖΕΡΒΑΣ – Πάτρα

2008 "ΕΒΔΟΜΗ ΟΨΗ" - Χανιά 

2008 ΚΕΝΤΡΟ ΛΟΓΟΥ & ΤΕΧΝΗΣ "ΔΙΕΞΟΔΟΣ" ΜΟΥΣΕΙΟ-ΠΙΝΑΚΟΘΗΚΗ – Μεσολόγγι

2009 ΚΕΝΤΡΟ ΣΥΓΧΡΟΝΗΣ ΤΕΧΝΗΣ «ΤΖΙΟΡΤΖΙΟ ΝΤΕ ΚΙΡΙΚΟ» - Βόλος

2010 “ART EN CAPITAL”, GRAND PALAIS – Paris, France

2011 “WORLD ART VISION”, REAL CIRCULO ARTISTICO DE BARCELONA – Barcelona, Spain

2011  ΘΕΑΤΡΟ ΑΡΓΩ: Σκηνικά για την μουσική παράσταση «Duende”

Σημαντικότερες ομαδικές
1990 Πολιτιστικό Κέντρο Αθηνών - Κτίριο Κωστή Παλαµά, "Γλυπτική - Ζωγραφική - Χαρακτική"      

1991 Πολιτιστικό Κέντρο Πανεπιστηµίου Αθηνών Κτίριο Κωστή Παλαµά, "Εικαστική Δηµιουργία" 

1992 Κύπρος - Πύλη Αµµοχώστου - Λευκωσία, "Μοιρασµένη Λευκωσία" 

1993 Αίθουσα Τέχνης Κρεωνίδης "Έκθεση Εικαστικής Φωτογραφίας" - Αθήνα

1993 Γκαλερί Titanium – Heineken "Χρώµα και Έκφραση" - Αθήνα

1993 Σπίτι της Κύπρου - Αθήνα, "Μοιρασµένη Λευκωσία" 

1994 Αίθουσα Τέχνης Κρεωνίδης,"Έκθεση τελειοφοίτων ΑΣΚΤ, Α Εργαστηρίου Ζωγραφικής" - Αθήνα

1995 Εκπαιδευτικό Κέντρο Κτηµατικής Τράπεζας – Aθήνα

1995 Πολιτιστικό Κέντρο Μελίνα Μερκούρη Art Heineken 3 - Αθήνα

1996 Γκαλερί Ειρµός - Θεσσαλονίκη,  "Φανταστικό Πορτρέτο" 

1996 Κτίριο Ένωσης Πτυχιούχων Σχολής Καλών Τεχνών (ΕΠΑΣΚΤ), "Ζωγραφική" - Αθήνα

1996 Εθνική Πινακοθήκη "Αποφοίτων ΑΣΚΤ" - Αθήνα

1997 Συµµετοχή στην 'ΆRΤ ΑΤΗΙΝΑ 5 '97 ΖΗΝΑ ΑΘΑΝΑΣΙΑΔΟΥ ART GALLERΥ

2006 Πολιτιστικό Κέντρο ΜΕΛΙΝΑ “15 Πνοές Δημιουργίας” - Αθήνα

2009 Γκαλερί Art Zone 42 – Αθήνα, “Optima”

2009 Τεχνόπολις Γκάζι – Αθήνα, «Η Ανθρώπινη Μορφή στην Τέχνη»

2011  Ιδρυμα Ευγενίδου: «Natura 2011»

Βραβεία 

2001	The XIth International competition of children and youth art creativity “ALWAYS GREEN, ALWAYS BLUE”, for preparation of students’ art works set. TORUN – POLAND.

2005	13th International competition of children and youth art creativity “ALWAYS GREEN, ALWAYS BLUE”, for preparation of students’ art works set. TORUN – POLAND.

Πηγές 
Έκθεση Ζωγραφικής της Παρασκευής Γαρδέλη, Ηλεκτρονική Πύλη Δήμου Βόλου.
 
Γαρδελη παρασκευη
Ζωγράφοι (γυναίκες) της Ελλάδας
Ντρίσα Ντιακιτέ

Ο Ντρίσα Ντιακιτέ (Drissa Diakité,
γενν. 18 Φεβρουαρίου 1985, Μπαμακό του Μάλι) είναι ένας Μαλιανός ποδοσφαιριστής που αγωνίζεται ως αμυντικός.

Καριέρα 
Ο Ντιακιτέ ξεκίνησε την καριέρα του στην ηλικία των 19 ετών από την ομάδα της πατρίδας του, Τζολιμπά. Το 2005 μεταγράφηκε στην αλγερινή Αλζέ και έμεινε εκεί μόνο ένα χρόνο. Το 2006 πήρε μεταγραφή στη Νις. Το 2012 ο Ντιακιτέ ήρθε στην Ελλάδα για τον Ολυμπιακό, όπου αγωνίστηκε για ένα χρόνο, με ελάχιστο όμως χρόνο συμμετοχής. Κατόπιν, μεταγράφηκε στην ΣΚ Μπαστιά το 2013 και ακολούθως το 2015 στην Τουρ ΦΚ. Τον Ιανουάριο του 2017 επέστρεψε στην Ελλάδα, όπου μεταγράφηκε στην Γ.Σ. Καλλιθέα. Το καλοκαίρι του 2018 μεταγράφηκε στον Ιωνικό Νίκαιας.

Εθνική ομάδα 

Το 2004 κλήθηκε στην εθνική ομάδα του Μάλι. Μέχρι σήμερα έχει αγωνιστεί 17 αγώνες, ενώ δεν έχει πετύχει ακόμη γκολ. Ο τελευταίος αγώνας που έχει παίξει με τη φανέλα της εθνικής ήταν στις 10 Ιουνίου 2012 απέναντι στην Αλγερία.

Τίτλοι 
Κατέκτησε το πρωτάθλημα Ελλάδας το 2013 με τον Ολυμπιακό.

Παραπομπές

Εξωτερικοί σύνδεσμοι 

Το προφίλ του Ντρισά Ντιακιτέ (photos+video) onsports.gr
Προφίλ και στατιστικά Ντιακιτέ στη Super League, superleaguegreece.net
Προφίλ και στατιστικά Ντιακιτέ στη Football League, footballleaguenews.gr
Προφίλ Ντιακιτέ στο transfermarkt.fr
Προφίλ Ντιακιτέ στο transfermarkt.com

Ποδοσφαιριστές Ολυμπιακού Πειραιώς
Ποδοσφαιριστές Γ.Σ. Καλλιθέας
Ποδοσφαιριστές Ιωνικού Νίκαιας
Ποδοσφαιριστές από το Μάλι
Αμυντικοί ποδοσφαιριστές
Ποδοσφαιριστές Λιγκ 1
Ποδοσφαιριστές Εθνικής Μάλι
Ποδοσφαιριστές Τζολιμπά ΑΚ
Ποδοσφαιριστές ΟΖΚ Νις
Ποδοσφαιριστές ΜΚ Αλζέ
Ποδοσφαιριστές ολυμπιακής ομάδας Μάλι
Ξένοι ποδοσφαιριστές στην Ελλάδα
Ποδοσφαιριστές στους Θερινούς Ολυμπιακούς Αγώνες 2004
Πανελλήνιο Συνέδριο Ακαδημαϊκών Βιβλιοθηκών

Το Πανελλήνιο Συνέδριο Ακαδημαϊκών Βιβλιοθηκών διεξάγεται κάθε χρόνο και πραγματεύεται θέματα, τα οποία άπτονται άμεσα ή έμμεσα της Βιβλιοθηκονομίας και των ακαδημαϊκών βιβλιοθηκών. Τη διοργάνωση του Συνεδρίου αναλαμβάνει κάθε χρόνο ένα Ακαδημαϊκό Ίδρυμα της Ελλάδος με το οργανωτικό κομμάτι να αποτελεί, συνήθως, αντικείμενο της βιβλιοθήκης του Ιδρύματος αυτού. Ο τόπος διεξαγωγής του συνεδρίου ποικίλει κάθε έτος και εξαρτάται από το Ίδρυμα που θα αναλάβει τη διοργάνωσή του. Επιπλέον, δεν υπάρχει κάποια καθιερωμένη ημερομηνία διεξαγωγής του συνεδρίου, ωστόσο είθισται να διεξάγεται κατά τους χειμερινούς μήνες. 

 Το 21ο  Πανελλήνιο Συνέδριο Ακαδημαϊκών Βιβλιοθηκών με θέμα «Το πρόσωπο των βιβλιοθηκών διαρκώς αλλάζει: συνέργεια και στρατηγικές ανάπτυξης με έμπνευση και όραμα» διεξήχθη στις 18 – 19 Οκτωβρίου 2012 στους χώρους του Πανεπιστημίου Πειραιώς. Τη συνδιοργάνωση του συνεδρίου ανέλαβαν οι Βιβλιοθήκες του Πανεπιστημίου Πειραιώς, του Γεωπονικού Πανεπιστημίου Αθηνών, του Χαροκόπειου Πανεπιστημίου και του Οικονομικού Πανεπιστημίου Αθηνών.

 20ο Πανελλήνιο Συνέδριο Ελληνικών Ακαδημαϊκών Βιβλιοθηκών με θέμα: «Ακαδημαϊκές Βιβλιοθήκες και η Οικονομική Κρίση: Στρατηγικές Επιβίωσης». Τη συνδιοργάνωση και διεξαγωγή του συνεδρίου ανέλαβαν οι Βιβλιοθήκες του Αριστοτέλειου Πανεπιστημίου, του Πανεπιστημίου Μακεδονίας και του Αλεξάνδρειου Τεχνολογικού Εκπαιδευτικού Ιδρύματος Θεσσαλονίκης. Το συνέδριο έλαβε χώρα 14-15 Νοεμβρίου στη Θεσσαλονίκη.

 19ο Πανελλήνιο Συνέδριο Ακαδημαϊκών Βιβλιοθηκών με θέμα: «Επιστημονικές κοινότητες και βιβλιοθήκες στον κόσμο της κοινωνικής δικτύωσης και συνέργειας». Η διοργάνωση του συνεδρίου έγινε από τη Βιβλιοθήκη και Υπηρεσία Πληροφόρησης του Παντείου Πανεπιστημίου, στις 3-5 Νοεμβρίου 2010 στην Αθήνα.

 18ο Πανελλήνιο Συνέδριο Ακαδημαϊκών Βιβλιοθηκών με θέμα: "Ψηφιακό Επιστημονικό Περιεχόμενο: δημιουργία, διάθεση, διατήρηση". Τη διεξαγωγή του συνεδρίου ανέλαβε το Πανεπιστήμιο Πατρών και η Βιβλιοθήκη και Κέντρο Πληροφόρησης, στο Συνεδριακό και Πολιτιστικό Κέντρο του Πανεπιστημίου Πατρών, στις 5 - 6 Νοεμβρίου 2009.

 17ο Πανελλήνιο Συνέδριο Ακαδημαϊκών Βιβλιοθηκών με Θέμα: «Η αξιολόγηση των Βιβλιοθηκών ως στοιχείο ποιότητας των Ακαδημαϊκών Ιδρυμάτων». Το Πανεπιστήμιο Ιωαννίνων ανέλαβε τη διεξαγωγή του συνεδρίου, στις 24-26 Σεπτεμβρίου 2008 σε χώρους της Πανεπιστημιούπολης Ιωαννίνων.

 16ο Πανελλήνιο Συνέδριο Ακαδημαϊκών Βιβλιοθηκών με θέμα: «Ο ανθρώπινος παράγοντας στη διαμόρφωση της σημερινής και της μελλοντικής βιβλιοθήκης». Το συνέδριο διεξήχθη κατά το διάστημα 1 - 3 Οκτωβρίου 2007 στο Πανεπιστήμιο Πειραιώς.

Το 1ο Πανελλήνιο Συμπόσιο για τις Ακαδημαϊκές Βιβλιοθήκες , όπως ήταν αρχικά γνωστό, διεξήχθη το 1992 στο Πανεπιστήμιο Ιωαννίνων και ήταν ουσιαστικά η πρώτη συνάντηση των διευθυντών των ακαδημαϊκών βιβλιοθηκών. Στη συνάντηση αυτή τέθηκε για πρώτη φορά η ιδέα της διεξαγωγής ενός πανελλήνιου συνεδρίου για τις ακαδημαϊκές βιβλιοθήκες, πρόταση που εφαρμόστηκε από τον επόμενο χρόνο.

Παραπομπές

Εξωτερικοί Σύνδεσμοι
 Προηγούμενα συνέδρια

Βιβλιοθηκονομία
Συνέδρια
ΚΣ Μαρίτιμο

Η ΚΣ Μαρίτιμο (πορτογαλικά: CS Marítimo) είναι Πορτογαλική ποδοσφαιρική ομάδα με έδρα τα Νησιά Μαδέρα. Έχει 8 συμμετοχές στο Γιουρόπα Λιγκ, έχει φτάσει 2 φορές στην 2η θέση του πρωταθλήματος ενώ είναι διάσημη και έξω από την Πορτογαλία, όπως για παράδειγμα στην Βραζιλία λόγω των ποδοσφαιρικών ακαδημιών που διαθέτει εκεί.

Ιστορία 
Η ομάδα ιδρύθηκε το 1910 και είχε ως χρώματα αυτά της σημαίας της Πορτογαλίας. Επειδή η ομάδα βρισκόταν σε νησιά είχε ως πρώτο έμβλημά της την άγκυρα, το κουπί, την μπάλα και το σωσίβιο. Το 1925 ήρθε ο πρώτος τίτλος στην ομάδα χωρίς όμως να υπάρξει άνθιση στον σύλλογο επειδή το 1930 αντιμετώπισε οικονομικά προβλήματα, εξ αιτίας των οποίων η ομάδα έπεσε το 1938 στην δεύτερη κατηγορία ποδοσφαίρου. Το 1967 η ομάδα ανεβαίνει στην πρώτη εθνική κατηγορία όπου παρέμεινε για τρεις σεζόν. Το 1990 ο νέος προπονητής Πάουλο Οτορι εγκαινιάζει μια νέα αρχή για την ομάδα και μία νέα πορεία, κερδοφόρα και επιτυχημένη που κρατάει μέχρι σήμερα.

Τίτλοι 
Έχει κερδίσει 35 φορές το τοπικό πρωτάθλημα των Νήσων Μαδέρα και 25 φορές το τοπικό κύπελλο.

Αξιοσημείωτοι ποδοσφαιριστές 
Γκουστάβο Μαντούκα (πρώην ποδοσφαιριστής της ΑΕΚ και νυν του ΑΠΟΕΛ)
Φερνάντο Σάντος (ομοσπονδιακός τεχνικός Εθνικής Ελλάδος)
Πέπε (παίκτης Ρεάλ Μαδρίτης)
Νούνο Μοράις (πρώην ποδοσφαιριστής της Τσέλσι και νυν του ΑΠΟΕΛ)
Νούνο Βαλέντε (πρώην ηγετικό στέλεχος της εθνικής Πορτογαλίας)

Εξωτερικοί σύνδεσμοι 

 Επίσημη ιστοσελίδα
 Η σελίδα του συλλόγου στην UEFA
 contra.gr

Ιδρύσεις αθλητικών συλλόγων το 1910
Ποδοσφαιρικές ομάδες Πορτογαλίας
Ιδρύσεις ποδοσφαιρικών ομάδων το 1910
 
Αθλητισμός στη Μαδέιρα
Καμίλα Μπορδονάμπα

Η Καμίλα Μπορδονάμπα Ρολδάν, (ισπανικά: Camila Bordonaba Roldán, ισπανική  προφορά ΔΦΑ: [ kaˈmila βorðoˈnaβa]) γεννημένη στις 4 Σεπτεμβρίου 1984) στο Μπουένος Άιρες στην Αργεντινή), επίσης γνωστή ως και Cami ή Cato, είναι μια Αργεντίνα ηθοποιός, τραγουδίστρια-τραγουδοποιός, παραγωγός αρχείων, χορεύτρια, μουσικός, σκηνοθέτης, εκπρόσωπος, φιλάνθρωπος, και πρώην περιστασιακό μοντέλο. Είναι γνωστή για τους ρόλους της στις τηλεοπτικές σειρές Τσικιτίτας, Ανυπότακτες Καρδιές, Son de Fierro και Atracción x4 και ως μέλος του συγκροτήματος Erreway.

Βιογραφία 
Γεννήθηκε στις 4 Σεπτεμβρίου 1984 στο Μπουένος Άιρες. Οι γονείς της, Χουάν Κάρλος Μπορδονάμπα και Νόρα Ρολδάν είναι ελεύθεροι επαγγελματίες και ιδιοκτήτες μπακάλικου. Έχει δύο αδέρφια, τη Μελίνα και τον Ροντρίγκο.

Είχε σχέση με τον συμπρωταγωνιστή της Μπενχαμίν Ρόχας όταν ήταν και οι δύο στις σειρές Τσικιτίτας και Ανυπότακτες Καρδιές, χώρισαν το 2004. Μετά έβγαινε με μέλος της παραγωγικής ομάδας των Erreway, τον Chochi και ανακοίνωσε τον χωρισμό τους το 2007. Έχει ονομάσει τον συμπρωταγωνιστή της Φελίπε Κολόμπο κολλητό της και είναι η νονά της κόρης του μαζί με τον Μπενχαμίν Ρόχας.

Δισκογραφία

Μουσικές εκδόσεις από τηλεοπτικές σειρές 
 1996 – Chiquititas Vol. 2
 1997 – Chiquititas Vol. 3
 1998 – Chiquititas Vol. 4
 1999 – Chiquititas Vol. 5
 2000 – Chiquititas Vol. 6
 2001 – Chiquititas Vol. 7
 2002 – Chiquititas: Rincón de Luz
2003 rebelde way
 2005 – El Patrón de la Vereda
 2007 – Son de Fierro
 2008 – Atracción x4

Άλμπουμ με το συγκρότημα Erreway 
 2002: Señales
       Erreway en Grand Rex
 2003: Tiempo
 2004: Memoria
       Gira 2004
 2006: Erreway en Concierto
 2006: El Disco de Rebelde Way
 2007: Erreway presenta su caja recopilatoria
 2007: Erreway en España
 2021: Vuelvo

Παραπομπές 
 Η Καμίλα Μπορδονάμπα στο IMDb
 Η Καμίλα Μπορδονάμπα στο Cinenacional.com
Camila Bordonaba - Wikipedia

Αργεντινοί ηθοποιοί
Αργεντινοί τραγουδιστές
Αργεντινοί μοντέλα
Χαϊντεραμπάντ (Ινδία)

Το Χαϊντεραμπάντ (αγγλικά:Hyderabad) είναι μία από τις μεγαλουπόλεις της Ινδίας, πρωτεύουσα της ομόσπονδης πολιτείας Άντρα Πραντές. Καλύπτει έκταση 650 τ.χλμ. και ο πληθυσμός του φθάνει τα 6.800.000 κατοίκους. Αποτελεί την μητροπολιτική περιφέρεια (νομό) της πολιτείας, ενώ η ανάπτυξή του συνεχίζεται με ιδιαιτέρως γοργό ρυθμό. Χαρακτηρίζεται ως «Πόλη των Διαμαντιών», λόγω των πλούσιων οικοδομημάτων που τη στολίζουν.

Γενικά 
Το Χαϊντεραμπάντ, που η προέλευση της ονομασίας του αποδίδεται μεταξύ άλλων στην παλαιότερη ισλαμική "Χαϊντέρ Μαχάλ", ενώ κατ΄ άλλους στο χαλίφη Χαϊντέρ, είναι κτισμένο στο οροπέδιο Ντέκαν, σε υψόμετρο 535 μ., παρά τις όχθες του ποταμού Μούσι. Φέρεται να ιδρύθηκε περί το 1600 μ.Χ., και έναν αιώνα μετά πέρασε στη Μογγολική Αυτοκρατορία της Ινδίας, οπότε και κατέστη έδρα πριγκιπάτου, του μεγαλύτερου και πλουσιότερου της Ινδίας, που διατηρήθηκε και μετά την εγκατάσταση των Άγγλων, μέχρι την εθνική ανεξαρτησία το 1948. Τελικά με το νόμο του 1956 «Περί αναδιοργάνωσης του κράτους» η πόλη κατέστη πρωτεύουσα της σημερινής ομοσπονδιακής πολιτείας Άντρα Πραντές. Το κλίμα είναι τροπικό υγρό και ξηρό, με περίοδο μουσώνων κατά τους θερινούς μήνες.

Παραπομπές

Εξωτερικοί σύνδεσμοι 

 Οδηγός του Χαϊντεραμπάντ
 Χάρτης του Χαϊντεραμπάντ, Ινδία

Πόλεις της Ινδίας
Άντρα Πραντές
103ο Κογκρέσο των Ηνωμένων Πολιτειών

Το Εκατοστό Τρίτο Κογκρέσο των Ηνωμένων Πολιτειών ήταν μία σύνθεση του νομοθετικού κλάδου της ομοσπονδιακής κυβέρνησης των Ηνωμένων Πολιτειών, αποτελούμενο από την Γερουσία των ΗΠΑ και την Βουλή των Αντιπροσώπων των Ηνωμένων Πολιτειών. Συνήλθε στην Ουάσινγκτον, Π. Κ. από τις 3 Ιανουαρίου 1993 μέχρι τις 3 Ιανουαρίου 1995, κατά τα δύο πρώτα έτη της προεδρίας του Μπιλ Κλίντον. Η κατανομή των εδρών στην Βουλή των Αντιπροσώπων βασίστηκε στην Αμερικανική απογραφή του 1990. Αμφότερα τα σώματα είχαν πλειοψηφία των Δημοκρατικών.

Μείζονα γεγονότα 
20 Ιανουαρίου 1993: Ο Μπιλ Κλίντον διαδέχεται τον Τζορτζ Χ.Ο. Μπους ως ο 42ος Πρόεδρος των Ηνωμένων Πολιτειών.
26 Φεβρουαρίου 1993: Βομβιστική επίθεση στο Παγκόσμιο Κέντρο Εμπορίου: Στην Νέα Υόρκη, ένα φορτηγάκι με μια βόμβα σταθμευμένο κάτω από τον Βόρειο Πύργο του Παγκόσμιου Κέντρου Εμπορίου εκρήγνυται, σκοτώνοντας 6 και τραυματίζοντας πάνω από 1.000.
28 Φεβρουαρίου 1993:  πράκτορες της Δίωξης Αλκοόλ, Καπνού, Όπλων και Εκρηκτικών έκαναν επιδρομή στον συγκρότημα της αίρεσης των Δαβιδιανών στο Ουέικο, μέ ένταλμα σύλληψης τον αρχηγό τους Ντέιβιντ Κόρες για παραραβάσεις του ομοσπονδιακού νόμου για οπλοφορία. Στην επιδρομή σκοτώθηκαν 4 πράκτορες και 5 Δαβιδιανοί.
19 Απριλίου 1993: λήγει η πολιορκία του συγκροτήματος μετά από 51 ημέρες, η οποία καταλήγει με φωτιά στην οποία σκοτώθηκαν 76 άτομα, μεταξύ των οποίων και ο Κόρες.    
 3 Οκτωβρίου 1993: Ο Αμερικανικός Στρατός διεξάγει την Επιχείρηση Γοτθικό Φίδι στην πόλη του Μογκαντίσου στη Σομαλία. Δύο UH-60 Blackhawk καταρρίπτονται και η επιχείρηση αφήνει πάνω από 1000 Σομαλούς νεκρούς και πάνω από 73 Αμερικανούς τραυματίες, 19 νεκρόυς, και έναν αιχμάλωτο.
 17 Ιανουαρίου 1994: Ο σεισμός του Νόρθριτζ του 1994, μεγέθους 6,7, πλήττει την Κοιλάδα Σαν Φερνάντο του Λος Άντζελες στις 4:31 π.μ., σκοτώνοντας 72 και αφήνοντας άστεγους 26.029 ανθρώπους.
 22 Φεβρουαρίου 1994: Ο Όλντριτς Έιμς και η σύζυγός του κατηγορούνται για κατασκοπεία υπέρ της Σοβιετικής Ένωσης.
 28 Φεβρουαρίου 1994: 4 F-16 των Ηνωμένων Πολιτειών καταρρίπτουν 4 Σερβικά J-21s πάνω από την Βοσνία και Ερζεγοβίνη για παραβίαση της ζώνης απαγόρευσης πτήσεων της Επιχείρησης Deny Flight.
 19 Σεπτεμβρίου 1994: Αμερικανικά στρατεύματα στην Αϊτή
 1 Οκτωβρίου 1994: Το Παλάου ανεξαρτητοποιείται καί γίνεται συνδεδεμένο κράτος με βάση το Σύμφωνο Ελεύθερης Σύνδεσης. 
8 Νοεμβρίου 1994: Ο Αντιπρόσωπος της Τζόρτζια Νιουτ Γκίνγκριτς οδηγεί το Ρεπουμπλικανικό Κόμμα στην ανάληψη του ελέγχου της Βουλής και της Γερουσίας στις ενδιάμεσες κογκρεσιακές εκλογές, πρώτη φορά μέσα σε τέσσερις δεκαετίες που ο Ρεπουμπλικανοί διασφαλίζουν τον έλεγχο αμφότερων των σωμάτων του Κογκρέσου.

Κομματική σύνοψη

Γερουσία

Βουλή των Αντιπροσώπων

Ηγεσία

Γερουσία 

 Πρόεδρος της Γερουσίας: Νταν Κουέιλ (Ρ), μέχρι τις 20 Ιανουαρίου 1993
 Αλ Γκορ (Δ), από τις 20 Ιανουαρίου 1993
 Προσωρινός πρόεδρος: Ρόμπερτ Μπυρντ (Δ)

Εξωτερικοί σύνδεσμοι 

 Biographical Directory of the U.S. Congress 
 U.S. House of Representatives: Congressional History 
 U.S. Senate: Statistics and Lists

Πολιτική των Ηνωμένων Πολιτειών
Ανδρέας Αναστασίου

Ο Ανδρέας Αναστασίου (Λάρνακα, 12 Μαΐου 1992) είναι Ελληνοκύπριος συνθέτης. Προέρχεται από μουσική οικογένεια, καθώς ο πατέρας του είναι επίσης μουσικός. Παρακολούθησε μαθήματα πιάνου και θεωρίας. Σε ηλικία 13 χρόνων κέρδισε το πρώτο του βραβείο στον Παγκόσμιο Διαγωνισμό Σύνθεσης στην κατηγορία για νεαρούς συνθέτες με το τραγούδι "Hand in hand" (Από χέρι σε χέρι). 

Σε ηλικία 18 χρονών, στις 20 Ιανουαρίου 2011 ανακοινώθηκε από το Ραδιοφωνικό Ίδρυμα Κύπρου ότι το τραγούδι του με τίτλο "Σαν Άγγελος Σ' Αγάπησα" σε μουσική δική του και στίχους του Μιχάλη Αντωνίου θα εκπροσωπήσει την Κύπρο στον 56ο Διαγωνισμό Τραγουδιού της Γιουροβίζιον. Το τραγούδι είχε ερμηνεύσει ο Χρίστος Μυλόρδος. Το τραγούδι κατέλαβε την 18η θέση με 16 βαθμούς. 

Τον Αύγουστο του 2011 μετά και την επίσημη ανακοίνωση του ΡΙΚ ότι την Κύπρο θα εκπροσωπήσει η νεαρή Κύπρια τραγουδίστρια Ήβη Αδάμου, του προτάθηκε να παρουσιάσει τις δικές του προτάσεις. Επίσης για τον 57ο Διαγωνισμό Τραγουδιού της Γιουροβίζιον συμμετείχε σε 2 εθνικούς τελικούς της Μολδαβίας και της Λιθουανίας. Στη Μολδαβία συμμετείχε με το τραγούδι "I am with you now" σε στίχους του Alexandru Busa που ερμήνευσε ο γνωστός Μολδαβός καλλιτέχνης El Radu και στην Λιθουανία αντίστοιχα το τραγούδι "Superman" σε στίχους του Έλληνα συνθέτη Γιώργου Καλπακίδη. 

Επίσης συμμετείχε στην ομάδα παραγωγής των δυο παγκόσμιων φεστιβάλ τραγουδιού Golden Melody που έγιναν στην Κύπρο το 2010 και 2011.

Τραγούδια 

 Σαν Άγγελος Σ' αγάπησα (Κυπριακή συμμετοχή 2011 για Γιουροβίζιον)
 I am with you now
 Superman
 Sweetest Escape
 Here I stand
 Reggae Nights

Πηγές
Επίσημη ιστοσελίδα

Κύπριοι συνθέτες
Λίνα Σακκά

Η Λίνα (Σταυρούλα) Σακκά (Κύμη, 10 Ιουνίου 1975) είναι Ελληνίδα ηθοποιός και επιχειρηματίας.

Βιογραφικό 
Μεγάλωσε στην Αθήνα. Αφού τελείωσε το σχολείο και τις σπουδές, μπήκε στον χώρο της υποκριτικής λαμβάνοντας μέρος σε θεατρικές παραστάσεις αλλά και τηλεοπτικές σειρές. Το τηλεοπτικό της ντεμπούτο το έκανε το 1998, σε ηλικία μόλις 22 ετών, μέσα από τη σειρά του MEGA, Η ζωή που δεν έζησα.

Ένα χρόνο αργότερα, πρωταγωνίστησε στη σειρά του ΑΝΤ1, "Αθώος ή ένοχος" ενώ το 2000, συμμετείχε σε 3 επεισόδια της αστυνομικής σειράς του ALPHA, "Κόκκινος Κύκλος". Τη σεζόν 2001-2002 είχε πρωταγωνιστικό ρόλο στη σειρά Για μια γυναίκα κι ένα αυτοκίνητο ενώ την επόμενη σεζόν (2002-2003) πρωταγωνίστησε στην αισθηματική σειρά του  ΑΝΤ1, "Η αγάπη ήρθε από μακριά" μαζί με τους Κώστα Σόμμερ και Πασχάλη Τσαρούχα.

Ακολούθησαν πολλές ακόμη τηλεοπτικές αλλά και θεατρικές δουλειές, καθώς και δύο κινηματογραφικές. Κάποιες από τις πιο γνωστές τηλεοπτικές της δουλειές, είναι οι "Γοργόνες" (2007-2008), τα "40 Κύματα" (2008-2009), αλλά και οι "Κούκλες" (2010-2011). Πιο πρόσφατη τηλεοπτική της εμφάνισή είναι η σειρά "Η Εκδρομή" που προβλήθηκε τη σεζόν 2014-2015 από τον ΑΝΤ1.

Τα τελευταία χρόνια έχει αποστασιοποιηθεί από την τηλεόραση κάνοντας θέατρο και ασχολείται περισσότερο με τις επιχειρήσεις εστίασης που διαθέτει.

Προσωπική ζωή 
Για αρκετά χρόνια (αρχές δεκαετίας 2000) ήταν ζευγάρι με τον ηθοποιό Γιώργο Χρανιώτη.

Αργότερα, διατηρούσε σχέση με τον γυμναστή Μάρκο Καραμάνη, με τον οποίο απέκτησε έναν γιο, τον Μάριο (γενν. 16 Ιανουαρίου 2012). Το ζευγάρι χώρισε πριν γεννηθεί ο γιος τους.

Φιλμογραφία

Τηλεόραση

Κινηματογράφος

Θεατρογραφία

Παραπομπές

Ελληνίδες ηθοποιοί θεάτρου
Ελληνίδες ηθοποιοί τηλεόρασης
Ελληνίδες επιχειρηματίες
Παναγιώτης Χατζηαντώνογλου

Ο Παναγιώτης Χατζηαντώνογλου (γεν. Αιγάλεω 1946) είναι έλληνας εκπαιδευτικός και παράλληλα ποιητής, συγγραφέας, συλλέκτης και μελετητής του ελληνικού λαϊκού και παραδοσιακού τραγουδιού.

Με καταγωγή από τη Μικρά Ασία, από όπου οι γονείς του ήλθαν στην Ελλάδα σαν πρόσφυγες, ο Χατζηαντώνογλου σπούδασε στη Μαράσλειο και το 1973 διορίσθηκε στη δημόσια εκπαίδευση, όπου υπηρέτησε στην Πρωτοβάθμια βαθμίδα έως το 2007 που συνταξιοδοτήθηκε ως Προϊστάμενος "Επί Τιμή".

Το πιο χαρακτηριστικό του έργο είναι "Η δισκογραφία των τραγουδιών του Στ. Καζαντζίδη", με την οποία ασχολήθηκε επί σειρά ετών, που κυκλοφόρησε το 2009 από τις εκδόσεις Asante και εμπεριέχει έναν εμπεριστατωμένο κατάλογο όλων των τραγουδιών του αείμνηστου καλλιτέχνη από δίσκους 33 στροφών, ψηφιακούς δίσκους, αλλά και τους τίτλους έως και τους πρώτους στίχους τους.

Ασχολήθηκε με τη νεοελληνική λογοτεχνία και κείμενά του έχουν δημοσιευθεί σε εφημερίδες και περιοδικά της Αθήνας και της επαρχίας.

Όλα του τα ποιήματα τα δημοσίευε υπό το καλλιτεχνικό ψευδώνυμο "Πάνος Ατταλιώτης", τιμώντας την μικρασιατική του καταγωγή.

Ενδεικτική εργογραφία 
 "Ροδοπέταλα στο Πέλαγος" (1971)
 "Ο Θεός της Λευτεριάς" (1971)
 "Γυμνασίες" (1972)
 "Μνημόσυνο Μικρασίας" (1972)
 "Ερωτογραφίες" (1973)
 "Νύξεις" (1979)
 "Παγκόσμιο Μήνυμα" (1991)
 "Κωστής Παλαμάς, ο ποιητής μιας γενιάς" (1993)
 "Μνήμες από την Αττάλεια της Μικράς Ασίας" (1995)
 "Κώστας Βάρναλης (το ξυπνητήρι του λαού)" (1995)
 "Γιάννης Ρίτσος (ο βάρδος της ρωμιοσύνης)" (1996)
 "Το Αιγάλεω στο λαϊκό τραγούδι" (1998)
 "Η Μικρασιατική Καταστροφή στη νεοελληνική ποίηση" (2002)
 "Η δισκογραφία των τραγουδιών του Στέλιου Καζαντζίδη" (2009)
 "Τα Ποντιακά Τραγούδια του Στέλιου Καζαντζίδη" (Λιοτρόπια, 2019, I.S.B.N. 9786188437906)

Πηγές 
 "Τέχνης έργα και πρόσωπα του Αιγάλεω", έκδοση Δήμος Αιγάλεω 2006

 "Το αλφαβητάρι του Αιγάλεω, μια πόλη μια ιστορία", έκδοση "Ι.Λ.Ο.Α." 2011, ISBN 978-960-93-2971-2

Παραπομπές 

Χατζηαντωνογλου Παναγιωτης
Πολυμέσα



Πολυμέσα 
Τα Πολυμέσα (Multimedia) είναι ο κλάδος της πληροφορικής τεχνολογίας που ασχολείται με τον συνδυασμό ψηφιακών δεδομένων πολλαπλών μορφών, δηλ. κειμένου, γραφικών εικόνας, κινούμενης εικόνας (animation), ήχου και βίντεο, για την αναπαράσταση, παρουσίαση, αποθήκευση, μετάδοση και επεξεργασία πληροφοριών.

Αυτού του είδους οι εφαρμογές αναφέρονται ως πολυμεσικές εφαρμογές, τίτλοι πολυμέσων ή πολυμέσα και αποτελούν σήμερα μια από τις πιο δυναμικά εξελισσόμενες τεχνολογίες στον χώρο της πληροφορικής, με πρακτικές εφαρμογές σε πολλούς διαφορετικούς τομείς δραστηριότητας, όπως εκπαίδευση, επαγγελματική κατάρτιση, αγορά-διαφήμιση, παρουσιάσεις, ψυχαγωγία, ηλεκτρονικά παιχνίδια, περίπτερα παροχής πληροφοριών (kiosks), τηλεδιάσκεψη κ.ά.

Σχεδιασμός
 
Παραγωγή ταινιών
βασικές μορφές πολυμέσων είναι ο ήχος, τα βίντεο, οι κινούμενες φωτογραφίες και οι εικόνες.

Εφαρμογές Πολυμέσων 
Τα είδη εφαρμογών πολυμέσων είναι τα εξής : 

 Εφαρμογή Απλών Πολυμέσων (Multimedia). Χρησιμοποιεί μεν πολυμέσα για την παρουσίαση της πληροφορίας, αλλά δεν υπάρχει κανενός είδους αλληλεπίδραση ανάμεσα στον χρήστη και την εφαρμογή. Ο χρήστης, ή ο θεατής, βρίσκεται απλά σε μια παθητική θέση παρακολούθησης της πληροφορίας, η οποία προβάλλεται με γραμμικό (συνεχή) τρόπο. Τέτοιο παράδειγμα αποτελεί η διαφήμιση.

 Εφαρμογή Διαλογικών Πολυμέσων (Interactive Multimedia). Χρησιμοποιεί αλληλεπίδραση (interaction) με τον χρήστη, όπου ο χρήστης μπορεί να επιλέξει τον δρόμο που θα ακολουθήσει η εφαρμογή και να μην είναι έτσι συνεχής η ροή της. 

 Εφαρμογή Υπερμέσων (Hypermedia). Έχει πολύ έντονη αλληλεπίδραση με τον χρήστη και μόνο οι επιλογές του χρήστη είναι εκείνες που καθοδηγούν την εφαρμογή. Υπάρχει δηλαδή μεγάλος βαθμός διαλογικότητας μεταξύ χρήστη-εφαρμογής.
Ανάνταπουρ νομός

Ο Νομός Ανάνταπουρ, ή Ανανταπούρ, είναι ένας από τους επιμέρους 23 νομούς - διοικητικές περιφέρειες - της ομόσπονδης πολιτείας Άντρα Πραντές της Ινδίας. Η συνολική του έκταση είναι 19.130 τ.χλμ. και ο πληθυσμός του από 2.115.300 το 1971, έφθασε τους 4.083.300 κατοίκους (2011). Βρίσκεται στο νότιο-δυτικό τμήμα της πολιτείας, στα σύνορα με την πολιτεία Καρνάτακα. Πρωτεύουσα του νομού είναι η πόλη Ανάνταπουρ, ή Ανανταπούρ, απ΄ όπου και το όνομά του, αποτελώντας έδρα και της μίας εκ των τριών επαρχιών του νομού.

Ο νομός Ανάνταπουρ περιλαμβάνει 3 επαρχίες (ζώνες), στις οποίες κατανέμονται 63 δήμοι και κοινότητες, την επαρχία Ανάνταπουρ (20), την επαρχία Νταρμάβαραμ (17) και την επαρχία Πινούκοντα (26), που εδρεύουν στις ομώνυμες πόλεις. Επίσημη γλώσσα είναι η Τελούγκου.

Ένα μέρος της έκτασής του αποτελεί μέρος του οροπεδίου Ντέκαν παρουσιάζοντας μια ποικιλομορφία λόφων, μικρών λεκανοπεδίων και πεδιάδων. Κύρια αγροτικά προϊόντα είναι το βαμβάκι, αραχίδες και όσπρια. Ένα μεγάλο μέρος του στεατίτη της Ινδίας που εξάγεται ή χρησιμοποιείται στα λιπάσματα εξορύσσεται σ΄ αυτόν το νομό. Παρά ταύτα, λόγω των περιορισμένων βροχοπτώσεων η αγροτική παραγωγή στο νομό είναι πολύ μικρή, ενώ οι βιομηχανικές εγκαταστάσεις ελάχιστες. Συνέπεια αυτών είναι ο νομός να έχει κριθεί ένας από τους φτωχότερους της χώρας και να έχει ενταχθεί σε ειδικό κυβερνητικό πρόγραμμα οικονομικής στήριξης.

Πηγές 
 "Εγκυκλοπαίδεια Πάπυρος Larousse Britannica" τομ.8ος, σελ.394.

Εξωτερικοί σύνδεσμοι 

 Επίσημη ιστοσελίδα

Νομοί της Άντρα Πραντές
Κάτω Τούμπα

Η Κάτω Τούμπα αποτελεί το νότιο τμήμα της περιοχής Τούμπας στη Θεσσαλονίκη. Η περιοχή είναι γνωστή καθώς εκεί βρίσκεται το Γήπεδο Τούμπας που είναι η έδρα της ποδοσφαιρικής ομάδας του ΠΑΟΚ.

Ορθόδοξοι ναοί 

Στην οδό Αρτάκης βρίσκεται ο ΙΝ Αγίου Θεράποντος και Στην οδό Παπάφη ο ΙΝ Αγίου Φανουρίου.

Εκπαίδευση  

Στην οδό Καισαρείας βρίσκεται το 27ο Δημοτικό Σχολείο Θεσσαλονίκης όπου κατασκευάστηκε λίγους μήνες μετά από τον μεγάλο σεισμό του 1978. Ακριβώς πίσω του, το 2005, χτίστηκε το καινούριο 27ο Δημοτικό σχολείο. Στην οδό Αμφιπόλεως βρίσκεται το 101ο Δημοτικό Σχολείο ενώ απέναντι από το ΙΝ Αγίου Θεράποντος βρίσκεται το 72ο και το 19ο. Ακόμη στην οδό Κλεάνθους βρίσκονται το 20ό Λύκειο Θεσσαλονίκης, το 2ο και 4ο Γυμνάσιο Τούμπας, το 2ο Πειραματικό Γυμνάσιο Θεσσαλονίκης και το 1ο Πειραματικό Λύκειο Θεσσαλονίκης "Μανόλης Ανδρόνικος".

Συνοικίες και περιοχές Θεσσαλονίκης
Αντιλαμπάντ νομός

Ο Νομός Αντιλαμπάντ, είναι ένας από τους επιμέρους 23 νομούς - διοικητικές περιφέρειες - της ομόσπονδης πολιτείας Άντρα Πραντές της Ινδίας. Η συνολική του έκταση είναι 16.128 τ.χλμ. και ο πληθυσμός του από 1.286.000 το 1971, έφθασε τους 2.488.300 κατοίκους (2011). Βρίσκεται στη περιφέρεια Τελανγκάνα, στο βορειο-δυτικότερο τμήμα της πολιτείας, στα σύνορα με την πολιτεία Μαχαράστρα. Πρωτεύουσα του νομού είναι η πόλη Αντιλαμπάντ, ή Εντλαμπάντ, απ΄ όπου και το όνομά του, αποτελώντας έδρα και της μίας εκ των πέντε επαρχιών του νομού.

Ο νομός Αντιλαμπάντ περιλαμβάνει 5 επαρχίες (ζώνες), στις οποίες κατανέμονται 52 διαμερίσματα στα οποία περιλαμβάνονται 7 δήμοι και 1743 χωριά. 
Οι πέντε επαρχίες (ζώνες) είναι οι Αντιλαμπάντ, Ασιφαμπάντ, Νιρμάλ, Μαντσέριαλ και Ουτνούρ, που εδρεύουν στις ομώνυμες πόλεις.

Πηγές 
 "Εγκυκλοπαίδεια Πάπυρος Larousse Britannica" τομ.9ος, σελ.413.

Εξωτερικοί σύνδεσμοι 

 Επίσημη ιστοσελίδα του νομού Αντιλαμπάντ
 Αντιλαμπάντ νομός on Glorious India
 Αντιλαμπάντ, τουρισμός και ιστορία
 Πληροφορίες για Αντιλαμπάντ 
 Πραγματικότητα και αριθμοί για τα δάση
 RIMS, Adilabad

Νομοί της Άντρα Πραντές
Πέδρο ντε Μπετανκούρ

Ο Πέδρο ντε Μπετανκούρ ή κατά πλήρες όνομα Πέδρο ντε Σαν Χοσέ Μπετανκούρ (ισπανικά: Pedro de San José Betancur, 21 Μαρτίου 1626 - 25 Απριλίου 1667) ήταν Ισπανός ιεραπόστολος που ανακηρύχθηκε άγιος της Καθολικής Εκκλησίας.

Βιογραφία 
Γεννήθηκε στην Τενερίφη (Κανάρια Νησιά) από αγροτική οικογένεια. Παιδί ακόμα δούλευε ως κτηνοτρόφος (γιδοβοσκός), ενώ ανέδειξε μεγάλη πνευματικότητα και διαλογισμό. Έτσι από νεαρή ηλικία ακολουθώντας τον χριστιανικό δογματισμό σε ηλικία 23 ετών ανέλαβε αποστολικό έργο στην Γουατεμάλα, όπου μεταβαίνοντας εκεί ίδρυσε το Τάγμα της Παναγίας της Βηθλεέμ, καθώς και νοσοκομεία για την νοσηλεία αρρώστων. Το φιλανθρωπικό του έργο διαδόθηκε πολύ σύντομα σε όλη την Κεντρική Αμερική. Ο Πέδρο πέθανε στην Αντίγουα Γουατεμάλα στις 25 Απριλίου 1667, μόλις 41 χρονών

Ο Πέδρο ντε Μπετανκούρ υπήρξε ένας μεγάλος υπερασπιστής του Καθολικού δόγματος και ειδικότερα του Ευαγγελισμού της Θεοτόκου, το οποίο διακηρύσσει ότι η Παναγία γεννήθηκε άσπιλη. Ήταν απόλυτα αφοσιωμένος στην Παναγία και όταν ζούσε ακόμα στην Τενερίφη πήγαινε συχνά στο ιερό προσκύνημα της Παναγίας της Κανδελάριας, της πολιούχου των Καναρίων Νήσων.

Ανακηρύχθηκε άγιος από τον Πάπα Ιωάννη Παύλο ΙΙ, το 2002, ως πρώτος άγιος των Καναρίων Νήσων, Γουατεμάλας και της Κεντρικής Αμερικής. Σήμερα, το σπήλαιο, όπου προσευχόταν και διαλογιζόταν, όταν οδηγούσε το ποίμνιό του στο νότιο τμήμα του νησιού της Τενερίφης έχει μετατραπεί σε ιερό τόπο προσκυνήματος. Η Εκκλησία του Σαν Φρανσίσκο στη Γουατεμάλα τιμάει το μέρος όπου βρίσκεται ο τάφος του. Ημέρα μνήμης και εορτής του καθιερώθηκε η 24 Απριλίου.

Παραπομπές

Εξωτερικοί σύνδεσμοι 

 Oraciones Beethlemitas 
 Biografía de San Pedro de San José de Betancur 
 Obras del Hermano Pedro 
 Orígenes del Santo Hermano Pedro

Κανάριες νήσοι
Άγιοι της Ρωμαιοκαθολικής Εκκλησίας
Ισπανοί κληρικοί
Ρωμαιοκαθολικοί μοναχοί
Δανικό Λαϊκό Κόμμα

Το Δανικό Λαϊκό Κόμμα (δαν. Dansk Folkeparti) είναι ένα πολιτικό κόμμα της Δανίας, το οποίο τοποθετείται στη δεξιά. Το κόμμα ιδρύθηκε το 1995 από την Πία Κιέρσγκαρντ, η οποία ηγήθηκε του κόμματος μέχρι το 2012, όπου αρχηγός έγινε ο Κρίστιαν Τούλεσεν Νταλ. Από τις εκλογές του 2001, το κόμμα υποστήριξε την κυβέρνηση που αποτελούνταν από το Φιλελεύθερο Κόμμα και το Συντηρητικό Λαϊκό Κόμμα, τα οποία βρίσκονταν στην κυβέρνηση μέχρι τις εκλογές του 2011, όπου και επικράτησαν κεντροαριστεροί σχηματισμοί. Παρόλο που δεν έλαβε μέρος στην κυβέρνηση, το κόμμα την υποστήριξε στα περισσότερα ζητήματα, ενώ ζήτησε ως αντάλλαγμα την υποστήριξη της κυβέρνησης προς το κόμμα όσον αφορά τις πολιτικές θέσεις του τελευταίου. 

Το κόμμα εξέφρασε ως κύριους στόχους του την διατήρηση των παραδόσεων και της πολιτιστικής κληρονομιάς της Δανίας, συμπεριλαμβανομένου ζητημάτων όπως η οικογένεια, η μοναρχία και η Εκκλησία της Δανίας, ενώ προάγει την ενίσχυση της αυστηρής εφαρμογής των νόμων, την αντίθεση στη μετατροπή της Δανικής κοινωνίας σε πολυεθνική κοινωνία περιορίζοντας την μετανάστευση και προάγοντας την πολιτιστική αφομοίωση των μεταναστών στη χώρα, και την προώθηση της επιχειρηματικότητας και της οικονομικής ανάπτυξης, ενισχύοντας την εκπαίδευση και την προστασία του περιβάλλοντος. 

Αυτή τη στιγμή το μικρότερο κόμμα του Φόλκετινγκ, έχοντας 5 από τις συνολικά 179 έδρες του.

Έδρες σε κοινοβούλια

Παραπομπές 

Πολιτικά κόμματα της Δανίας
Ευρωσκεπτικιστικά κόμματα
Συντηρητικά κόμματα
Κιέβο Βερόνα

Η Κιέβο Βερόνα (ιταλικά: Associazione Calcio Chievo Verona) πιο συχνά αποκαλούμενη ως Κιέβο, ήταν επαγγελματικός Ιταλικός ποδοσφαιρικός σύλλογος που έδρευε στο Κιέβο.

Ιδρύθηκε το 1929 και έχει αγωνιστεί τα περισσότερα χρόνια στις μικρές κατηγορίες της Ιταλίας. Το 1994 ανέβηκε στη Σέριε Β και το 2001 για πρώτη φορά στην Σέριε Α. Από τότε αγωνιζόταν σταθερά στην μεγάλη κατηγόρια έχοντας υποβιβαστεί μόνο μια φορά, το 2007 στη Σέριε Β. Επίσης έχει κάνει τρεις ευρωπαϊκές εμφανίσεις, δυο στο κύπελλο ΟΥΕΦΑ και μια φορά στο Τσάμπιονς Λιγκ όπου αποκλείστηκε στα προκριματικά.

Τα επίσημα χρώματα της Κιέβο ήταν το κίτρινο και το μπλε. Το παρατσούκλια της ομάδας ήταν: Gialloblu, Mussi Volanti και Ceo.

Το 2021 διαλύθηκε.

Εξωτερικοί σύνδεσμοι 

 Επίσημη ιστοσελίδα 

Ιδρύσεις αθλητικών συλλόγων το 1929
Ιδρύσεις ποδοσφαιρικών ομάδων το 1929
Κάλτσιο Κατάνια

Η Κάλτσιο Κατάνια (Calcio Catania) είναι Ιταλική ποδοσφαιρική ομάδα που ιδρύθηκε το 1908 και εδρεύει στην Κατάνια της Σικελίας. Έχει περάσει μεγάλο μέρος της ιστορίας της στην Σέριε Β, κερδίζοντας την άνοδο στην κορυφή του πρωταθλήματος Ιταλίας Σέριε Α πέντε φορές. Επί του παρόντος αγωνίζεται στη Σέριε Α και η υψηλότερη θέση που έφτασε ποτέ είναι η 8η, δύο φορές, κατά τη διάρκεια της δεκαετίας του 1960. Η μεγαλύτερη επιτυχία της ομάδας είναι η συμμετοχή στον τελικό του Κυπέλλου Άλπεων το 1964.

Διακρίσεις 
Σέριε Β
Πρωταθλητές: 1953–54
Άνοδος: 1959–60, 1969–70, 1982–83, 2005–06

Κύπελλο Άλπεων
Δεύτερη θέση: 1964

Σέριε C / Σέριε C1
Πρωταθλητές: 1938–39, 1947–48, 1948–49, 1974–75, 1979–80
Άνοδος: 2001–02

Σέριε C2
Πρωταθλητές: 1998–99

Σέριε D
Πρωταθλητές: 1994–95

Ρεκόρ συλλόγου 
Καλύτερη θέση στο πρωτάθλημα: 8η, τη σεζόν 1960–61 και 1964–65.
Περισσότερες εμφανίσεις: 281, Damiano Morra μεταξύ 1975 και 1984.
Περισσότερες γκολ: 47, Guido Klein και Adelmo Prenna.
Περισσότερες εμφανίσεις στην Σεριε  Α: 150, Giuseppe Vavassori μεταξύ 1961 και 1966.

Παραπομπές

Εξωτερικοί σύνδεσμοι 

Επίσημη ιστοσελίδα 

Ιδρύσεις αθλητικών συλλόγων το 1908
Ιδρύσεις ποδοσφαιρικών ομάδων το 1908
Μητροπολίτης Νικοπόλεως και Πρεβέζης Χρυσόστομος

Ο Μητροπολίτης Νικοπόλεως και Πρεβέζης Χρυσόστομος Τσιρίγκας γεννήθηκε στην Αθήνα το 1957.

Βιογραφικά Στοιχεία
Ο Μητροπολίτης Νικοπόλεως και Πρεβέζης Χρυσόστομος (κατά κόσμον Γεώργιος Τσιρίγκας) γεννήθηκε στην Αθήνα το 1957. Μετά την ολοκλήρωση των γυμνασιακών του σπουδών εισήχθη στη Νομική Σχολή Αθηνών και μετά την αποφοίτησή του, συνέχισε τις σπουδές του στη Θεολογική Σχολή του ίδιου πανεπιστημίου.

Σε ηλικία 36 ετών εκάρη μοναχός στην Ιερά Μονή Ασωμάτων Πετράκη από τον Αρχιμανδρίτη Χριστόφορο Παπαδόπουλο. Η χειροτονία του σε διάκονο έγινε τον Νοέμβριο του 1993 από τον Μητροπολίτη Γρεβενών Σέργιο. Η χειροτονία του σε πρεσβύτερο πραγματοποιήθηκε το 1995 από τον νυν Μητροπολίτη Διδυμοτείχου, Ορεστιάδας και Σουφλίου Δαμασκηνό. Το 1996 ανέλαβε  εφημέριος στον Ιερό Ναό Αγίου Νικολάου στα Κάτω Πατήσια, ενώ την πενταετία 1995 - 2000 πρόσφερε τις υπηρεσίες του στην Γραμματεία των Συνοδικών Δικαστηρίων και από το 2000 μέχρι το 2012 ανέλαβε τον ρόλο του Γραμματέα τους.

Η εκλογή του σε μητροπολίτη Νικοπόλεως και Πρεβέζης έγινε στις 5 Οκτωβρίου 2012 και στις 6 Οκτωβρίου ακολούθησε η χειροτονία του σε επίσκοπο στον Ιερό Ναό Αγίου Νικολάου Αχαρνών.

Η ενθρόνισή του πραγματοποιήθηκε στον Ναό Αγίων Κωνσταντίνου και Ελένης Πρέβεζας στις 22 Νοεμβρίου 2012, παρουσία του Αρχιεπισκόπου Αθηνών Ιερωνύμου και πλήθους Μητροπολιτών.

Πηγές
Νέος Μητροπολίτης Νικοπόλεως ο Αρχιμ. Χρυσόστομος Τσιρίγκας, ιστοσελίδα atpreveza.gr, 05/10/2012.
Ο μητροπολίτης, ιστοσελίδα Μητρόπολης, 05/10/2014.

Εξωτερικοί Σύνδεσμοι
Επίσημη ιστοσελίδα Ιεράς Μητροπόλεως Νικοπόλεως και Πρεβέζης

Χρυσόστομος
Χρυσόστομος Τσιρίγκας
Απόφοιτοι Εθνικού και Καποδιστριακού Πανεπιστημίου Αθηνών
Σοσιαλιστικό Λαϊκό Κόμμα (Δανία)

Το Σοσιαλιστικό Λαϊκό Κόμμα (δαν. Socialistisk Folkeparti) είναι ένα δανικό πράσινο και δημοκρατικό σοσιαλιστικό κόμμα. Ιδρύθηκε το 1959 από τον Άξελ Λάρσεν, πρώην αρχηγό του Κομμουνιστικού Κόμματος Δανίας, ύστερα από την κριτική που άσκησε πάνω στη σοβιετική εισβολή στην Ουγγαρία κατά την επανάσταση του 1956, θέλοντας έτσι να συμπληρώσει το κενό μεταξύ της σοσιαλδημοκρατίας και του σοβιετικού κομμουνισμού. 

Το κόμμα είναι αυτή τη στιγμή το πέμπτο μεγαλύτερο του Φόλκετινγκ, κατέχοντας 16 από τις συνολικά 179 έδρες, ενώ συμμετέχει στην κυβέρνηση της Χέλε Τόρνινγκ-Σμιτ, μαζί με τους Σοσιαλδημοκράτες και το Δανικό Κοινωνικό Φιλελεύθερο Κόμμα.

Έδρες σε κοινοβούλια

Παραπομπές 

Πολιτικά κόμματα της Δανίας
Σοσιαλιστικά κόμματα
Οικολογικά κόμματα
Παραμόρφωση (μηχανική)

Η παραμόρφωση είναι σε γενικές γραμμές η αλλαγή του σχήματος ή του μεγέθους ενός σώματος έπειτα από την ασκήση κάποιας δύναμης πάνω στο σώμα. Παραμόρφωση μπορεί να προκληθεί επίσης από μεταβολή της θερμοκρασίας του σώματος κατά τις διαδικασίες της συστολής ή διαστολής.

Η έννοια της παραμόρφωσης χρησιμοποιείται πολύ συχνά στη φυσική, στην εφαρμοσμένη μηχανική, στη δομική, την επιστήμη υλικών κ.α. Η μελέτη της ενδιαφέρει κάθε εφαρμογή όπου  είναι σημαντική η στατικότητα, η στερεότητα και οι δομικές αστοχίες μιας κατασκευής ή ενός σώματος.

Είδη παραμόρφωσης 
Αδρά μπορούν να διακριθούν δυο είδη παραμόρφωσης:
 Ελαστική παραμόρφωση, που δεν είναι μόνιμη, δηλαδή το σώμα επανέρχεται στο αρχικό του σχήμα (από τον ίδιο δρόμο και ακαριαία) όταν πάψει να ενεργεί η δύναμη που προκάλεσε την παραμόρφωση. Παράδειγμα ελαστικής παραμόρφωσης είναι αυτή ενός ελατηρίου, που επανέρχεται στο αρχικό του μήκος μόλις πάψει να του ασκείται δύναμη. Τα πραγματικά σώματα έχουν ένα όριο στο πόσο μπορούν να παραμορφωθούν ελαστικά και εξαρτάται από το σχήμα, το υλικό και τη θερμοκρασία τους. Η ελαστική παραμόρφωση περιγράφεται μαθηματικά από το νόμο του Hooke σύμφωνα με τον οποίο η παραμόρφωση είναι ανάλογη της δύναμης που ασκείται.

Όπου  είναι η δύναμη ανά μονάδα επιφάνειας ή αλλιώς τάση, Ε το μέτρο ελαστικότητας του υλικού και  είναι η αναλογία του παραμορφωμένου μήκους προς το αρχικό ή ανηγμένη παραμόρφωση. 
 Πλαστική παραμόρφωση που είναι μόνιμη, δηλαδή το σώμα δεν επανέρχεται στο αρχικό του σχήμα. Παράδειγμα μπορεί να είναι ένα κομμάτι πλαστελίνης το οποίο χτυπάμε με το χέρι μας πάνω σε ένα τραπέζι, ή το ελατήριο του πιο πάνω παραδείγματος όταν του ασκηθεί υπερβολική δύναμη εφελκυσμού και ανοίξει. Υπάρχει ένα όριο στην πλαστική παραμόρφωση μέχρι το σώμα να σπάσει (όριο θραύσης).

Στάδια παραμόρφωσης 

Σε ένα σώμα που ασκείται μία συνεχώς αυξανόμενη δύναμη, αρχικά εμφανίζεται ελαστική παραμόρφωση. Όταν ξεπεραστεί το λεγόμενο όριο ελαστικότητας το σώμα χάνει την ικανότητα να επανέρχεται πλήρως στο αρχικό του σχήμα. Αν αφεθεί ελεύθερο θα επανέλθει μόνο το μέρος που αντιστοιχεί στην ελαστική παραμόρφωση και η παραμόρφωση που δεν επανέρχεται ονομάζεται παραμένουσα ή πλαστική παραμόρφωση. Αν η δύναμη συνεχίσει να αυξάνεται, το σώμα θα φτάσει στο όριο θραύσης του και θα σπάσει.

Τα παραπάνω στάδια δεν εμφανίζονται σε όλα τα υλικά. Για παράδειγμα η πλαστελίνη δεν εμφανίζει ελαστικές παραμορφώσεις για αυτό και κρατάει στο σχήμα που της δίνουμε. Στο γυαλί δεν υπάρχουν μόνιμες παραμορφώσεις πριν τη θραύση για αυτό και ταιριάζουν απόλυτα τα κομμάτια από ένα σπασμένο τζάμι. Τα υλικά που έχουν μεγάλες πλαστικές παραμορφώσεις πριν σπάσουν λέγονται όλκιμα (π.χ. χάλυβας, αλουμίνιο κ.α.) ενώ τα υλικά που έχουν πολύ μικρές ή και καθόλου πλαστικές παραμορφώσεις λέγονται ψαθυρά (π.χ. μάρμαρο, γυαλί, κιμωλία, χυτοσίδηρος κ.α.).

Παραπομπές

Πηγές 
 Ι.Ν. Πρασιανάκης, Σ.Κ. Κουρκούλης, Πειραματική αντοχή των υλικών, Αθήνα 1999, Εκδόσεις Συμμετρία

Εξωτερικοί σύνδεσμοι
 

Επιστήμη υλικών
Μηχανική
Μηχανική στερεών
Κανάντα γλώσσα

Η Κάναντα ή καναντική ή καναρική είναι μία από τις αρχαίες κλασικές γλώσσες που ομιλείται μέχρι και σήμερα στην Ινδία και κυρίως στην πολιτεία της Καρνάτακα, έχοντας χαρακτηριστεί από το ισχύον σύνταγμα ως μία από τις επίσημες γλώσσες της Ινδίας.

Την καναρική γλώσσα ομιλούν ως μητρική περίπου 70 εκατομμύρια άνθρωποι και θεωρείται μια από τις σαράντα περισσότερο ομιλούμενες γλώσσες στον κόσμο. Η καναρική διαμορφώθηκε κατά τον 5ο αιώνα μ.Χ. και άκμασε τον 6ο αιώνα όποτε και εμφανίζονται τα πρώτα γραπτά ευρήματα, επιγραφές κ.λ.π. Έκτοτε η λογοτεχνία στη γλώσσα αυτή συνεχίζεται αδιάκοπα. Γλωσσολογικά η Κάναντα ανήκει στην ομάδα των νοτίων δραβιδικών γλωσσών. Η ιστορική της εξέλιξη διακρίνεται σε τέσσερις περιόδους: 
α) την πρώιμη καναρική, λεγόμενη Πούρβα Χαλεγκάναντα (Purva Halegannada) ή Επιγραφική Κάναντα, της περιόδου 5ου - 9ου αιώνα.
β) την αρχαία καναρική, λεγόμενη Χαλεγκάναντα, (Halegannada) της περιόδου 10ου - 14ου αιώνα. 
γ) τη μεσαιωνική ή μέση καναρική, λεγόμενη Ναντουγκάναντα (Nadugannada) της περιόδου 15ου - 18ου αιώνα, και 
δ) τη σύγχρονη καναρική, λεγόμενη Χοσαγκάναντα (Hosagannada) από το 1800 μέχρι σήμερα.

Έργα της καναρικής λογοτεχνίας έχουν λάβει πλείστα βραβεία ενώ από τον Ιούλιο του 2011 συστάθηκε ειδικό κέντρο μελέτης της κλασικής Κάναντα, που τελεί υπό την αιγίδα του Κεντρικού Ινστιτούτου Ινδικών Γλωσσών (CIIL) στη Μυσόρη, προκειμένου να διευκολύνει έρευνες που σχετίζονται με τη γλώσσα.

Η Κανάντα έχει αρκετές δανεισμένες (τατσάμα) λέξεις όπως η dina (ημέρα), kopa (θυμός), surya (ήλιος), mukha (πρόσωπο), nimiṣa (λεπτό) και anna (ρύζι)

Πηγές 
"Εγκυκλοπαίδεια Πάπυρος Larousse Britannica", τομ.28ος, σελ.298.

Δείτε επίσης
 Αραναντάν γλώσσα

Εξωτερικοί σύνδεσμοι 

Γλώσσες της Ινδίας
Δραβιδικές γλώσσες